764 DE AUGMENTIS SCIENTIARUM 



enim et famelici oppressio longe gravior est quam oppressio 

 per divitem et repletum, quippe quae omnes exactionum technas 

 et omnes nummorum angulos perquirit. Solebat hoc ipsum 

 etiam spongiis assimilari ; quae aridae fortiter sugunt, madidse 

 non item. Monitum autem utile continet, turn erga principes, 

 ne praefecturas provinciarum aut magistratus viris indigentibus 

 et obaeratis committant ; turn erga populos, ne reges suos cum 

 nimia egestate conflictari permittant. 



PARABOLA. 



25. Fons turbatus pede, et vena corrupta, est Justus cadens 



cor am impio. 1 



EXPLICATIO. 



Praecipit Parabola, rebuspublicis ante omnia cavendum esse 

 de iniquo et infami judicio, in causa aliqua celebri et gravi : 

 praesertim ubi non absolvitur noxius, sed condemnatur insons. 

 Etenim injurise inter privates grassantes turbant quidem et 

 polluunt latices justitise, sed tanquam in rivulis ; verum judi- 

 cia iniqua, qualia diximus, a quibus exempla petuntur, fontes 

 ipsos justitiae inficiunt et inquinant. Postquam enim tribunal 

 cesserit in partes injustitiae, status rerum vertitur tanquam in 

 latrocinium publicum ; fitque plane, ut homo homini sit lupus* 



PARABOLA. 



26. Noli esse amicus homini iracundo, nee ambulato cum 



homine furioso. 3 



EXPLICATIO. 



Quanto religiosius amicitiae jura inter bonos servanda et 

 colenda sunt, tanto magis cavendum est jam usque a principio 

 de prudente amicorum delectu. Atque amicorum natura et 

 mores, quantum ad nos ipsos spectant, omnino ferendi sunt ; 

 cum vero necessitatem nobis imponunt, qualem erga alios pcr- 

 sonam induamus et geramus, dura admodum et iniqua amicitice 

 conditio est. Itaque interest inprimis, ut prsecipit Salomon, ad 

 vitse pacem et praesidia, ne res nostras cum hominibus iracundis, 

 et qui facile lites et jurgia provocant aut suscipiunt, commi- 

 sceamus. Istud enim genus amicorum perpetuo nos conten- 

 tionibus et factionibus implicabit ; ut aut amicitiam abrumpere, 

 aut incolumitati propriae deesse cogamur. 



1 Trov. xxv. 26. 2 See Erasm. Adag. i. 1. 70. 8 Prov. xxii. 24. 



